RÅDETS FORORDNING (EF) Nr. 764/96 af 22. april 1996 om ændring af forordning (EF) nr. 1808/95 om åbning og forvaltning af GATT-bundne fællesskabstoldkontingenter for visse landbrugsprodukter, industri- og fiskerivarer og om visse gennemførelsesbestemmelser for så vidt angår tilpasning af disse kontingenter

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 113,

under henvisning til forslag fra Kommissionen, og

ud fra følgende betragtninger:

Fællesskabet har ved forordning (EF) nr. 1808/95 (1) besluttet som led i GATT hvert år på visse betingelser at åbne fællesskabstoldkontingenter til nedsat told eller nultold for visse landbrugsprodukter, industri- og fiskerivarer;

Fællesskabet har i overensstemmelse med sit tilbud i forbindelse med FN's konference om handel og udvikling (UNCTAD) og i betragtning af den særlige karakter af handelen med jute- og kokosvarer åbnet toldpræferencer for disse varer med oprindelse i visse udviklingslande, som siden 1971 har bestået i en gradvis nedsættelse af toldsatserne i den fælles toldtarif uden kvantitative lofter og fra 1978 i en fuldstændig suspension af disse satser;

fra den 1. januar 1995 gælder en ny generel toldpræferenceordning, som indebærer en modulering af toldsatserne; der er risiko for, at denne nye situation kan forstyrre videreførelsen og udviklingen af de traditionelle samhandelsmønstre mellem leverandørlandene af de pågældende varer og Fællesskabet; det er derfor vigtigt, at Fællesskabet uden for GATT autonomt åbner fællesskabstoldkontingenter for forarbejdede jute- og kokosvarer til nultold for fastsatte mængder i perioden 1. januar 1995 til 31. december 1998; da denne forordning dette år først finder anvendelse fra den 1. juli, bør der fastsættes bestemmelser om åbning af de pågældende kontingenter fra denne dato til den 31. december 1995 for hele den årlige kontingentmængde;

i forbindelse med forhandlingerne om Østrigs, Finlands og Sveriges tiltrædelse af Den Europæiske Union blev det, for at opretholde disse landes traditionelle handelsmønstre, aftalt at forhøje kontingenterne for de varer, der er opført i del A og B i bilag IV til forordning (EF) nr. 1808/95, med 5 %;

nævnte forordning bør derfor ændres -

UDSTEDT FØLGENDE FORORDNING:

Artikel 1

I forordning (EF) nr. 1808/95 foretages følgende ændringer:

1) Titlen affattes således:

»Rådets forordning (EF) nr. 1808/95 af 24. juli 1995 om åbning og forvaltning af GATT-bundne fællesskabstoldkontingenter og visse andre fællesskabskontingenter for visse landbrugsprodukter, industri- og fiskerivarer og om visse gennemførelsesbestemmelser for så vidt angår tilpasning af disse kontingenter«.

2) I artikel 1 indsættes følgende stykke:

»1a. Tolden ved indførsel til Fællesskabet af de varer, der er opført i bilag V, suspenderes fuldstændigt inden for de mængder og perioder, der er anført for hver enkelt vare.«

3) I artikel 4, stk. 1, ændres tallene »10 540 000« og »1 200 000« til henholdsvis »11 067 000« og »1 260 000«.

4) I del B i bilag IV ændres tallene »2 316 000« og »2 069 000« i kolonnen »Kontingentmængde (ECU)« til henholdsvis »2 432 000« og »2 172 000«.

5) Bilag V i bilaget til denne forordning tilføjes.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. juli 1995 til den 31. december 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. april 1996.

På Rådets vegne

W. LUCHETTI

Formand

(1) EFT nr. L 176 af 27. 7. 1995, s. 1.

BILAG

»BILAG V

>TABELPOSITION>